KOMISIJAS ZIŅOJUMS PADOMEI UN EIROPAS PARLAMENTAM Komisijas 32. ikgadējais ziņojums Padomei un Eiropas Parlamentam par ES antidempinga, antisubsidēšanas un tirgus aizsardzības pasākumiem (2013) /* COM/2015/043 final */





KOMISIJAS ZIŅOJUMS PADOMEI UN EIROPAS PARLAMENTAM Komisijas 32. ikgadējais ziņojums Padomei un Eiropas Parlamentam par ES antidempinga, antisubsidēšanas un tirgus aizsardzības pasākumiem (2013) Ievads Šajā ziņojumā izklāstīti Eiropas Savienības antidempinga, antisubsidēšanas un tirgus aizsardzības pasākumi 2013. gadā. Šajā īsajā ziņojumā sniegts pārskats par galvenajiem pasākumiem 2013. gadā, un tāpat kā iepriekšējos gados to papildina detalizētāks Komisijas dienestu darba dokuments, kam pievienoti sīki izstrādāti pielikumi. Ziņojumā ievērota tāda pati kopējā struktūra kā darba dokumentā; abos šajos dokumentos izmantoti vieni un tie paši virsraksti, tādējādi nodrošinot iespēju viegli atrast plašāku informāciju. Šis ziņojums un darba dokumenta pilns teksts ir publiski pieejams arī šajā tīmekļa vietnē: http://ec.europa.eu/trade/issues/respectrules/anti_dumping/legis/index_en.htm. 1. Pārskats par tiesību aktiem Antidempinga, antisubsidēšanas un tirgus aizsardzības izmeklēšanas tiek veiktas, pamatojoties uz Padomes pamatregulām. Pārskats par spēkā esošajiem tiesību aktiem sniegts darba dokumentā. Pamata tiesību akti antidempinga un antisubsidēšanas jomā turpmāk tiks saukti par pamatregulām. 2. Pamatjēdzieni Darba dokumenta 2. daļā sniegts pārskats par tirdzniecības aizsardzības instrumentu (TAI) izmeklēšanās izmantoto terminoloģiju un procedūrām. 3. Tirdzniecības aizsardzības instrumentu (TAI) modernizācija Notiekošais modernizācijas projekts 2013. gadā ir ievērojami pavirzījies uz priekšu, Komisijai 2013. gada aprīlī pieņemot tiesību akta priekšlikumu, paziņojumu un pamatnostādņu projektu četros jautājumos. TAI modernizācija tika sākta 2011. gada oktobrī. Tā kā pēdējā desmitgadē pasaules tirdzniecība ir vērojami mainījusies, taču ES tirdzniecības aizsardzības sistēma ir saglabājusies lielā mērā nemainīga kopš Urugvajas kārtas noslēgšanas pirms gandrīz 20 gadiem, tika secināts, ka TAI ir jāpielāgo pašreizējām darījumdarbības vajadzībām. Notiekošās modernizācijas mērķis ir uzlabot pašreizējo ES tirdzniecības aizsardzības sistēmu par labu visām ieinteresētajām personām. Lielākā uzmanība tiek pievērsta tam, kā praktiski risināt reālas problēmas, ar kurām, izmantojot minētos instrumentus, saskaras, piemēram, Savienības ražotāji, importētāji, tirgotāji. Mērķis ir padarīt sistēmu efektīvāku un pasākumus lietderīgākus, tomēr nemainot sistēmas pamatprincipus un līdzsvaru. Pēc tiesību akta priekšlikuma pieņemšanas Komisijā, kas notika 2013. gada aprīlī, tas tika nosūtīts Padomei un Parlamentam, un norisinās parastā likumdošanas procedūra. 4. Valsts mēroga tirgus ekonomikas statuss (TES) Antidempinga izmeklēšanas vajadzībām valsti var atzīt par tirgus ekonomikas valsti, ja tā atbilst pieciem kritērijiem, kuri izklāstīti šim ziņojumam pievienotajā darba dokumentā. Valsts mēroga TES ir pieprasījušas sešas valstis: Ķīna, Vjetnama, Armēnija, Kazahstāna, Mongolija un Baltkrievija. Mongolija un Vjetnama 2013. gadā sniedza papildu informāciju, kas pamatoja šo valstu pieprasījumus un ļāva dienestiem atjaunināt šo valstu ekonomikas novērtējumu. Vjetnamas iestādēm 2013. gadā tika nosūtīts atjaunināts novērtējuma ziņojums. Ziņojums, kas balstās uz 2012. gada novembra darba grupas sanāksmes rezultātiem un pēc tam saņemto informāciju, tika pabeigts 2013. gada maijā. Ziņojumā tika apstiprināts agrākais novērtējums, proti, ka 1. kritērija nosacījumi ir izpildīti, bet pārējo četru kritēriju izpildē sasniegtais ir ievērojams, taču joprojām nepietiekams TES piešķiršanai. Vjetnamas iestādes 2014. gada sākumā iesniedza atjauninātu papildinformāciju. 2013. gadā turpinājās apspriešanās ar Mongolijas iestādēm, un tas ļāva Komisijas dienestiem sagatavot atjauninātu novērtējumu (kur apstiprināta viena kritērija izpilde), kas Mongolijas iestādēm tika nosūtīts 2014. gada sākumā. Ar Ķīnu TES apspriešana 2013. gadā nenotika. Komisija joprojām vēlas apspriest Ķīnas paveikto TES saņemšanai un cer, ka Ķīnas iestādes turpinās iesaistīties šajā procesā un sniegs informāciju, kas Komisijai vajadzīga TES analīzei. Jautājumi par Kazahstānas un Armēnijas sasniegto TES piešķiršanai attiecīgajām iestādēm tika nosūtīti 2010. gadā. Tomēr līdz 2013. gada beigām Komisija joprojām nav saņēmusi nekādu jaunu informāciju no abu minēto valstu iestādēm. 2014. gada pirmajā pusē abas valstis sniedza informāciju, kas ļauj atjaunināt to TES novērtējumus. Ar Baltkrieviju darbs pie šīs tēmas ir apturēts jau kopš 2010. gada, ņemot vērā politisko situāciju šajā valstī. 5. Informatīvi un komunikācijas pasākumi, divpusēji kontakti 5.1. Mazie un vidējie uzņēmumi (MVU) Dalība tirdzniecības aizsardzības izmeklēšanās maziem un vidējiem uzņēmumiem var radīt nopietnas grūtības, ņemot vērā to lielumu, resursu ierobežojumus un sadrumstalotību. Lai palīdzētu MVU tikt galā ar sarežģītajiem jautājumiem, kas saistīti ar TAI izmeklēšanām, tika izveidots MVU palīdzības dienests. 2013. gadā palīdzības dienests saņēma daudzus informācijas pieprasījumus un tos uzreiz izpildīja. Pieprasījumi bija saistīti tiklab ar jautājumiem par konkrētām izskatāmajām lietām, kā ar vispārīgākām tirdzniecības aizsardzības problēmām, gan pievēršoties lietu procesuālajiem aspektiem, gan skatot jautājumus pēc būtības. Arī TAI tīmekļa vietnē īpaši uzsvērta MVU loma TAI izmeklēšanās un tiek piedāvāti praktiski padomi un palīdzība. 5.2. Divpusēji kontakti/informatīvie pasākumi – nozare un trešās valstis TAI dienestu darba svarīga sastāvdaļa ir ES tirdzniecības aizsardzības tiesību aktu un prakses skaidrošana. 2013. gadā divpusējos kontaktos ar vairākām trešām valstīm tika apspriesti dažādi tirdzniecības aizsardzības jautājumi. Starp minētajām valstīm bija Ķīna, Koreja, Maroka, Meksika, Filipīnas, Taizeme, Vjetnama un Malaizija. 2013. gadā notika vairākas sanāksmes ar galvenajām ieinteresēto personu apvienībām un uzņēmumiem, tostarp ar Eiropas Biznesa konfederāciju un Eurocommerce. Šajās sanāksmēs svarīga loma bija atvēlēta patlaban notiekošajam modernizācijas projektam. 6. Uzklausīšanas amatpersona Uzklausīšanas amatpersonas primārais uzdevums ir garantēt ieinteresēto personu tiesības uz aizstāvību un tādējādi palīdzēt nodrošināt to, ka tirdzniecības procedūrās noteikumi tiek īstenoti objektīvi un pārskatāmi. Atsevišķi pamatnoteikumi attiecībā uz tiesībām uz aizstāvību ir izklāstīti ES Pamattiesību hartā, bet konkrētāki noteikumi, kas attiecas uz tirdzniecības procedūrās iesaistītām personām, ir ietverti dažādo tirdzniecības aizsardzības instrumentu (antidempinga, kompensācijas maksājumu) pamatregulās, aizsargpasākumu regulās un tirdzniecības šķēršļu regulā. No 2012. gada februāra Tirdzniecības ģenerāldirektorāta (DG TRADE) uzklausīšanas amatpersonas loma un pilnvaras ar Eiropas Komisijas priekšsēdētāja lēmumu par uzklausīšanas amatpersonas darbību un pilnvarām konkrētās tirdzniecības procedūrās ir noteiktas oficiālā mandātā. Tas palīdz īstenot Komisijas apņemšanos tirdzniecības procedūrās nodrošināt likumā paredzētu kārtību un nostiprināt šā amata neitralitāti. Uzklausīšanas amatpersona administratīvi ir piesaistīta par tirdzniecības politiku atbildīgajam komisāram. Tomēr tā savu uzdevumu veikšanā ir neatkarīga un šajā procesā neuzklausa nekādus norādījumus. 2013. gadā uzklausīšanas amatpersona saņēma 159 aicinājumus iejaukties 30 TAI izmeklēšanās. Kopumā notika 42 uzklausīšanas (iesaistītas 188 ieinteresētās personas), no kā 7 bija daudzpusējas uzklausīšanas, kurās piedalījās 151 ieinteresētā persona ar līdzīgām interesēm, un 1 konfrontējoša uzklausīšana, kurā piedalījās 3 ieinteresētās personas ar pretrunīgām interesēm. Uzklausīšanas amatpersonas iejaukšanos pieprasīja trešo valstu ražotāji eksportētāji, Savienības ražošanas nozare, kā arī lietotāji un importētāji vai to apvienības. Lai gan šīs iejaukšanās galvenokārt bija saistītas ar procesuālām tiesībām, dažos gadījumos tās ietekmēja arī lietas iznākumu pēc būtības vai veicināja politikas pārmaiņas. Galvenie jautājumi, ar ko uzklausīšanas amatpersona 2013. gadā saskārās, ir iedalāmi 3 grupās: i) tiesības būt informētam, ii) tiesības piekļūt dokumentiem, iii) iebildumi pret noteiktajiem rādītājiem, konstatējumiem un secinājumiem. 7. Pārskats par antidempinga, antisubsidēšanas un tirgus aizsardzības izmeklēšanām un pasākumiem 7.1. Vispārīga informācija Eiropas Savienībā 2013. gada beigās bija spēkā 86 antidempinga pasākumi un 12 antisubsidēšanas pasākumi. 2013. gadā antidempinga vai antisubsidēšanas pasākumi skāra 0,29 % no kopējā importa Eiropas Savienībā. Jāuzsver, ka sīkāka informācija par turpmāk minētajiem jautājumiem ir atrodama šim ziņojumam pievienotajā darba dokumentā. Atsauces uz darba dokumenta pielikumiem ir sniegtas virsrakstos. 7.2. Jaunas izmeklēšanas (sk. A līdz E pielikumu un N pielikumu) 2013. gadā tika sāktas 9 jaunas izmeklēšanas. Pagaidu maksājumi tika noteikti 6 procedūrās. 15 lietās tika noteikti galīgie maksājumi. 11 izmeklēšanas tika izbeigtas, nenosakot pasākumus. 7.3. Pārskatīšanas izmeklēšanas Pārskatīšanas izmeklēšanas vēl joprojām ir lielākā daļa no TAI dienestu darba. Darba dokumenta 2. tabulā sniegta statistikas informācija par 2009.-2013. gadu. 7.3.1. Termiņbeigu pārskatīšanas (sk. F pielikumu) Attiecīgās pamatregulas 11. panta 2. punktā/18. pantā noteikts, ka pasākumi ir spēkā piecus gadus, izņemot gadījumus, kad termiņbeigu pārskatīšanā tiek pierādīts, ka tie jāsaglabā sākotnējā veidā. 2013. gadā 6 pasākumi pēc piecu gadu termiņa beidzās automātiski. 2013. gadā tika sāktas 17 termiņbeigu pārskatīšanas izmeklēšanas. 5 termiņbeigu pārskatīšanas tika noslēgtas, apstiprinot maksājumus nākamajiem pieciem gadiem. 8 termiņbeigu pārskatīšanas noslēdzās ar to, ka pasākumi tika izbeigti. 7.3.2. Starpposma pārskatīšanas (sk. G pielikumu) Saskaņā ar attiecīgās pamatregulas 11. panta 3. punkta/19. panta noteikumiem pasākumus var pārskatīt, kamēr tie ir spēkā. Pārskatīšanu var ierobežot, attiecinot to tikai uz dempinga/subsidēšanas vai kaitējuma aspektiem. Kopā 2013. gadā tika sāktas 10 starpposma pārskatīšanas. 3 starpposma pārskatīšanas tika noslēgtas, apstiprinot vai grozot maksājumu. 3 starpposma pārskatīšanas noslēdzās ar to, ka pasākumi tika izbeigti. 7.3.3. “Citas” starpposma pārskatīšanas (sk. H pielikumu) 2013. gadā tika sāktas 4 “citas” pārskatīšanas, kas neietilpst attiecīgās pamatregulas 11. panta 3. punkta/19. panta darbības jomā, un 3 šādas pārskatīšanas minētajā periodā tika pabeigtas. 7.3.4. Pārskatīšanas sakarā ar jauniem eksportētājiem (sk. I pielikumu) Saskaņā ar attiecīgās pamatregulas 11. panta 4. punktu/20. pantu var veikt “jauna uzņēmuma” un “paātrināto” pārskatīšanu, lai noteiktu individuālo dempinga starpību vai individuālo kompensācijas maksājumu jauniem eksportētājiem, kuri atrodas attiecīgajā eksportētājvalstī un kuri ražojumu izmeklēšanas periodā nav eksportējuši. Šādiem eksportētājiem ir jāpierāda, ka tie patiešām ir jauni eksportētāji un ka tie faktiski sākuši eksportēt uz ES pēc izmeklēšanas perioda. Tad tiem var aprēķināt individuālo maksājumu, kas parasti ir mazāks par valsts mēroga maksājumu. 2013. gadā tika sāktas 2 pārskatīšanas sakarā ar jauniem eksportētājiem, bet 1 šāda pārskatīšana tika pabeigta. 7.3.5. Absorbcijas izmeklēšanas (sk. J pielikumu) Ja ir pietiekama informācija, kas liecina, ka pēc sākotnējās izmeklēšanas perioda un pirms vai pēc pasākumu noteikšanas eksporta cenas ir samazinājušās vai ir nepietiekami vai nemaz nav mainījušās ES importētā ražojuma tālākpārdošanas cenas vai turpmākās pārdošanas cenas, var sākt absorbcijas pārskatīšanu, lai pārbaudītu, vai pasākums ir ietekmējis iepriekš minētās cenas. Dempinga starpības var aprēķināt atkārtoti un maksājumu var palielināt, lai ņemtu vērā šādas zemākas eksporta cenas. Iespēja veikt absorbcijas pārskatīšanas ir iekļauta attiecīgās pamatregulas 12. pantā/19. panta 3. punktā. 2013. gadā nav sākta vai noslēgta neviena šāda pārskatīšana. 7.3.6. Izmeklēšanas saistībā ar pasākumu apiešanu (sk. K pielikumu) Attiecīgās pamatregulas 13. pantā/23. pantā ir paredzēta iespēja atsākt izmeklēšanu, ja tiek sniegti pierādījumi par pasākumu apiešanu. 3 šādas izmeklēšanas tika sāktas 2013. gadā. 12 izmeklēšanas, kas bija saistītas ar pasākumu apiešanu, tika noslēgtas, paplašinot maksājumu piemērošanu, bet 3 – nepaplašinot maksājumu piemērošanu. 7.4. Tirgus aizsardzības izmeklēšanas (sk. L pielikumu) 2013. gadā tirgus aizsardzības izmeklēšanu nebija. 8. Antidempinga un antisubsidēšanas pasākumu izpilde 8.1. Pasākumu pēcpārbaude Pēcpārbaude attiecībā uz spēkā esošajiem pasākumiem tika vērsta uz četrām galvenajām jomām: 1) novērst krāpšanu; 2) uzraudzīt tirdzniecības plūsmas un notikumu attīstību tirgos; 3) uzlabot efektivitāti ar attiecīgajiem instrumentiem; 4) reaģēt uz pārkāpumiem. Šīs darbības ļāva TAI dienestiem sadarbībā ar dalībvalstīm rīkoties proaktīvi, lai nodrošinātu tirdzniecības aizsardzības pasākumu pienācīgu izpildi Eiropas Savienībā. 8.2. Saistību uzraudzība (sk. M un Q pielikumu) Saistību uzraudzība pieder pie izpildes darbībām, jo saistības ir viens no antidempinga vai antisubsidēšanas pasākumu veidiem. Komisija pieņem saistības, ja tai tiek pierādīts, ka tās var reāli novērst dempinga vai subsidēšanas radīto kaitējumu. Sākoties 2013. gadam, spēkā bija 15 saistības. Attiecībā uz saistībām 2013. gadā notika šādas pārmaiņas. Divu uzņēmumu saistības tika atsauktas, jo tika konstatēti pārkāpumi. Saules enerģijas paneļu lietā tika pieņemtas 121 uzņēmuma/uzņēmumu grupas saistības. Tādējādi 2013. gada beigās pavisam bija spēkā 134 saistības. 9. Atmaksāšana Saskaņā ar attiecīgās pamatregulas 11. panta 8. punktu/21. panta 1. punktu importētāji var pieprasīt atmaksāt attiecīgo iekasēto maksājumu, ja tiek pierādīts, ka dempinga/subsīdiju starpība ir likvidēta vai samazināta līdz tādam līmenim, kas ir zemāks par spēkā esošo maksājumu. 2013. gadā tika iesniegti 28 jauni atmaksāšanas pieprasījumi. 2013. gada beigās turpinājās 13 izmeklēšanas, kas attiecās uz 36 pieprasījumiem. 2013. gadā tika pieņemti 25 Komisijas lēmumi: 5 lēmumos tika noteikta atmaksāšana pilnā apjomā, 18 lēmumos tika noteikta daļēja atmaksāšana, bet 2 lēmumos atmaksāšanas pieprasījumi tika noraidīti. Viens pieprasījums tika atsaukts. 10. Izskatīšana tiesā — Tiesas/Vispārējās tiesas lēmumi (sk. S pielikumu) Vispārējā tiesa un Tiesa 2013. gadā pasludināja 28 spriedumus antidempinga vai antisubsidēšanas jomā. 4 no Tiesas spriedumiem attiecās uz apelāciju pret Vispārējās tiesas spriedumiem. 2013. gadā tika ierosinātas 33 jaunas lietas – 23 lietas Vispārējā tiesā un 10 lietas Tiesā. Vispārējā tiesā un Tiesā 2013. gada beigās vēl neizskatīto lietu saraksts antidempinga un antisubsidēšanas jomā ir atrodams darba dokumenta S pielikumā. 11. Pasākumi Pasaules Tirdzniecības organizācijas (PTO) ietvaros 11.1. Strīdu izšķiršana antidempinga, antisubsidēšanas un tirgus aizsardzības jomā PTO nosaka stingru procedūru strīdu izšķiršanai starp PTO dalībniekiem attiecībā uz PTO nolīgumu piemērošanu. Pēc Indonēzijas lūguma PTO saistībā ar antidempinga pasākumiem, ko Eiropas Savienība bija noteikusi alifātisko spirtu importam, un konkrētiem aspektiem izmeklēšanā, kuras rezultātā minētie pasākumi tika noteikti, 2013. gadā tika izveidota PTO ekspertu grupa. Arī Ķīna 2013. gadā pieprasīja apspriešanos ar Eiropas Savienību saistībā ar atbilstības procedūrām pēc PTO strīda par ES galīgajiem antidempinga pasākumiem, kas bija noteikti konkrētu Ķīnas izcelsmes dzelzs vai tērauda savienotājelementu importam. Argentīna 2013. gada decembrī pieprasīja apspriešanos ar Eiropas Savienību saistībā ar biodīzeļdegvielai noteiktajiem antidempinga pasākumiem, bet Krievija 2013. gada decembrī pieprasīja apspriešanos ar Eiropas Savienību saistībā ar izmaksu koriģēšanas metodēm, kuras ES izmanto, aprēķinot dempinga starpības vairākās antidempinga izmeklēšanās un pārskatīšanās cita starpā attiecībā uz importu no Krievijas. 11.2. Citi PTO pasākumi Noteikumu sarunu grupai 2013. gadā sanāksmju nebija, taču Tehnisko jautājumu grupa (sarunu grupas apakšgrupa) gada laikā tikās divas reizes. Tajā tika apspriesta virkne jautājumu saistībā ar antidempinga izmeklēšanu praktiskajiem aspektiem. Paralēli šīm darbībām Komisijas dienesti piedalījās antidempinga, subsīdiju un kompensāciju un tirgus aizsardzības komiteju darbā. Komitejas divas reizes tikās regulārajās sanāksmēs, lai pārskatītu paziņojumus, tostarp ES 2013. gada jauno un pilnīgo paziņojumu par subsīdijām. Turklāt 2013. gada laikā vairākas reizes tikās Antidempinga lietu neformālā tehnisko jautājumu grupa. 12. Secinājums To izmeklēšanu skaits, kuras norisinājās un tika pabeigtas 2013. gadā, atbilda vidējam izmeklēšanu skaitam iepriekšējos gados, dažiem rādītājiem pārsniedzot vidējo līmeni. Salīdzinot ar iepriekšējo gadu, bija raksturīga lielāka aktivitāte pārskatīšanas izmeklēšanu jomā, nevis jaunu izmeklēšanu sākšanā. Tā kā process ir atkarīgs no iesniegtajām sūdzībām, ir redzams gada laikā saņemto pietiekami pamatoto sūdzību veids (pārskatīšanas vai jaunas izmeklēšanas) un skaits. Tāpat kā iepriekšējos gados lielākā aktivitāte bija vērojama antidempinga un antisubsidēšanas jomā, bet tirgus aizsardzības izmeklēšanu nebija. 2011. gada rudenī tika sākts tirdzniecības aizsardzības instrumentu modernizācijas process. Modernizācijas pakete, kuru Komisija pieņēma 2013. gada aprīlī, ietvēra Komisijas paziņojumu, tiesību akta priekšlikumu un pamatnostādņu projektu par konkrētiem izmeklēšanu aspektiem. Eiropas Parlamentā un Padomē norisinās parastā likumdošanas procedūra. TAI dienesti turpināja arī informēšanas pasākumus, organizējot seminārus, kas galvenokārt paredzēti trešo valstu amatpersonām, un uzturēja divpusējus kontaktus ar ražošanas nozarēm.